CELEX: 52017JC0040
Language: sl
Date: 2017-10-31
Title: Skupni predlog SKLEP SVETA o stališču, ki se zavzame v imenu Unije v skupnem ministrskem odboru in skupnem odboru za sodelovanje, ustanovljenima na podlagi Sporazuma o strateškem partnerstvu med Evropsko unijo in njenimi državami članicami na eni strani ter Kanado na drugi strani, v povezavi s sprejetjem poslovnika skupnega ministrskega odbora, mandata skupnega odbora za sodelovanje in mandatov pododborov, ki jih ustanovi skupni odbor za sodelovanje

EVROPSKA KOMISIJA
            Bruselj, 31.10.2017
            JOIN(2017) 40 final
            2017/0279(NLE)
            Skupni predlog
            SKLEP SVETA
            o stališču, ki se zavzame v imenu Unije v skupnem ministrskem odboru in skupnem odboru za sodelovanje, ustanovljenima na podlagi Sporazuma o strateškem partnerstvu med Evropsko unijo in njenimi državami članicami na eni strani ter Kanado na drugi strani, v povezavi s sprejetjem poslovnika skupnega ministrskega odbora, mandata skupnega odbora za sodelovanje in mandatov pododborov, ki jih ustanovi skupni odbor za sodelovanje 
            
               
         
         
            
               OBRAZLOŽITVENI MEMORANDUM
            
            
               1.PREDMET UREJANJA PREDLOGA
            
            
               Ta predlog se nanaša na sklep o stališču, ki se zavzame v imenu Unije v skupnem ministrskem odboru in skupnem odboru za sodelovanje, ustanovljenima na podlagi Sporazuma o strateškem partnerstvu med Evropsko unijo in njenimi državami članicami na eni strani ter Kanado na drugi strani, v povezavi s predvidenim sprejetjem poslovnika skupnega ministrskega odbora, mandata skupnega odbora za sodelovanje in mandatov pododborov, ki jih ustanovi skupni odbor za sodelovanje. 
            
            
               2.OZADJE PREDLOGA
            
            
               2.1.Sporazum o strateškem partnerstvu med EU in Kanado
            
            
               
                  Cilj Sporazuma o strateškem partnerstvu med Evropsko unijo in njenimi državami članicami na eni strani ter Kanado na drugi strani (v nadaljnjem besedilu: Sporazum) je nadgraditi strateške odnose med EU in Kanado z določitvijo celovitega okvira sodelovanja v zvezi z vprašanji zunanje in varnostne politike ter vprašanji na mnogih področjih sektorske politike. Sporazum temelji na skupnih vrednotah in načelih EU in Kanade, ki zadevajo demokracijo, človekove pravice, mir in varnost ter vladavino prava, poleg tega pa je zasnovan tako, da krepi in razširja dialog ter razširja te vrednote po svetu. V ta namen določa strukturirane mehanizme za posvetovanje.
               
               
                  Sporazum se začasno uporablja od 1. aprila 2017.
               
            
            
               2.2.Skupni ministrski odbor
            
            
               Skupni ministrski odbor je ustanovljen v skladu s členom 27(2) Sporazuma.  Njegova glavna naloga je pregledati celovito sodelovanje med EU in Kanado ter določiti strateške smernice za poenostavitev izvajanja Sporazuma, zagotoviti usklajenost ter razširiti njegovo področje uporabe, kjer je to možno. 
            
            
               Zlasti bo skupni ministrski odbor preučil stanje sodelovanja na podlagi letnega poročila skupnega odbora za sodelovanje. Pripravil bo priporočila o delu skupnega odbora za sodelovanje, vključno z novimi področji za prihodnje sodelovanje in reševanjem sporov v zvezi z izvajanjem Sporazuma, v skladu s členom 28 Sporazuma.
            
            
               Skupni ministrski odbor lahko sprejema sklepe, da bi dosegel cilje iz Sporazuma. Sklepi bodo sprejeti, ko bosta pogodbenici Sporazuma zaključili svoje notranje postopke v skladu s svojimi zakoni in predpisi.
            
            
               Skupni ministrski odbor je sestavljen iz predstavnikov pogodbenic, sopredsedujeta pa mu minister za zunanje zadeve Kanade ter visoki predstavnik Unije za zunanje zadeve in varnostno politiko. Sestaja se letno ali, če okoliščine tako zahtevajo, po medsebojnem dogovoru. Skupni ministrski odbor sprejme svoj poslovnik.
            
            
               2.3.Skupni odbor za sodelovanje
            
            
               Skupni odbor za sodelovanje je ustanovljen v skladu s členom 27(3) Sporazuma. Njegove glavne naloge so, da: 
            
            
               – daje priporočila za prednostne naloge glede sodelovanja med pogodbenicama, 
            
            
               – spremlja razvoj strateških odnosov med pogodbenicama, 
            
            
               – izmenjuje mnenja in daje predloge o vprašanjih skupnega interesa, 
            
            
               – daje priporočila za doseganje večje učinkovitosti, uspešnosti in sinergij pri sodelovanju med pogodbenicama, 
            
            
               – zagotavlja pravilno izvajanje tega sporazuma, 
            
         
         
            
               – predloži letno poročilo o stanju odnosov skupnemu ministrskemu odboru ter
            
            
               – ustanovi pododbore, ki mu pomagajo pri opravljanju njegovih dolžnosti. 
            
            
               Skupni odbor za sodelovanje je sestavljen iz predstavnikov obeh pogodbenic, sopredsedujeta pa mu en visoki uradnik iz Unije in en visoki uradnik iz Kanade.  Sestane se enkrat na leto izmenično v Uniji in Kanadi. Dogovori se o svojem mandatu. V okviru stalnega in celovitega pregleda stanja odnosov med pogodbenicama lahko od odborov in podobnih organov, ustanovljenih na podlagi obstoječih dvostranskih sporazumov med pogodbenicama, zahteva, da mu redno poročajo o svojih dejavnostih.
            
            
               2.4.Predvideni akt skupnega ministrskega odbora
            
            
               Skupni ministrski odbor mora sprejeti sklep o sprejetju svojega poslovnika (v nadaljnjem besedilu: predvideni akt).
            
            
               Namen predvidenega akta je v skladu s členom 27(2)(b)(iv) Sporazuma sprejeti poslovnik, ki ureja delovanje skupnega ministrskega odbora, da se omogoči izvajanje Sporazuma.
            
            
               2.5.Predvideni akti skupnega odbora za sodelovanje
            
            
               Skupni odbor za sodelovanje mora sprejeti svoj mandat in mandat svojih pododborov (v nadaljnjem besedilu: predvideni akti).
            
            
               Namen predvidenih aktov je v skladu s členom 27(3)(c) in členom 27(3)(b)(viii) Sporazuma sprejeti mandat, na katerem temelji delovanje skupnega odbora za sodelovanje, in mandat pododborov, ki jih ustanovi skupni odbor za sodelovanje, da se omogoči izvajanje Sporazuma.
            
            
               3.STALIŠČE, KI SE ZAVZAME V IMENU UNIJE
            
            
               Cilj stališča, ki se zavzame v imenu Unije, bi moralo biti sprejetje poslovnika skupnega ministrskega odbora, mandata skupnega odbora za sodelovanje in mandata pododborov, ki jih ustanovi odbor za skupno sodelovanje, kakor je določeno v Sporazumu.
            
            
               4.PRAVNA PODLAGA, SUBSIDIARNOST IN SORAZMERNOST
            
            
               4.1.Postopkovna pravna podlaga
            
            
               4.1.1.Načela
            
            
               V členu 218(9) Pogodbe o delovanju Evropske unije (PDEU) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje akte, ki imajo pravni učinek na podlagi pravil mednarodnega prava, ki velja za zadevni organ. Vključuje tudi instrumente, ki nimajo zavezujočega učinka v mednarodnem pravu, vendar lahko „odločilno vpliv[ajo] na vsebino ureditve, ki jo zakonodajalec Unije sprejme“
                  1
               .
            
            
               4.1.2.Uporaba v obravnavanem primeru
            
            
               Skupni ministrski odbor ter skupni odbor za sodelovanje in njegovi pododbori so organi, ustanovljeni s Sporazumom o strateškem partnerstvu med Evropsko unijo in njenimi državami članicami na eni strani ter Kanado na drugi strani.
            
            
               Akti iz prilog k temu sklepu so zavezujoči, pri čemer sta skupni ministrski odbor in skupni odbor za sodelovanje pozvana k njegovemu sprejetju. To izhaja iz tega, ker mora skupni ministrski odbor v skladu s členom 27(2)(b)(iv) in (v) Sporazuma sprejeti svoj poslovnik in sklepe ob odobritvi obeh pogodbenic, medtem ko mora skupni odbor za sodelovanje v skladu s členom 27(3)(b)(viii) in (c) ustanoviti pododbore in se dogovoriti o svojem mandatu.
            
            
               Predvideni akti ne dopolnjujejo ali spreminjajo institucionalnega okvira Sporazuma.
            
         
         
            
               Postopkovna pravna podlaga za predlagani sklep je zato člen 218(9) PDEU.
            
            
               4.2. Materialna pravna podlaga
            
            
               4.2.1.Načela
            
            
               Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije zastopa stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               Kar zadeva predvideni akt, ki ima hkrati več ciljev ali elementov, ki so neločljivo povezani, ne da bi bil kateri od njih v razmerju do drugih postranski, mora materialna pravna podlaga sklepa iz člena 218(9) PDEU izjemoma vključevati različne ustrezne pravne podlage.
            
            
               4.2.2.Uporaba v obravnavanem primeru
            
            
               Glavni cilj in vsebina predvidenih aktov se nanašajo na izvajanje Sporazuma.
            
            
               Sporazum ima cilje in sestavne dele s področja skupne zunanje in varnostne politike ter tehničnega sodelovanja z razvitimi državami. Ti vidiki Sporazuma so med seboj neločljivo povezani, ne da bi bil kateri od njih v razmerju do drugih postranski. Podpis in začasna uporaba Sporazuma sta temeljila na členu 37 Pogodbe o Evropski uniji (PEU) in členu 212(1) PDEU. 
            
            
               Predvideni akti bi morali zato temeljiti na isti materialni pravni podlagi.
            
            
               5.ZAKLJUČEK
            
            
               Glede na navedeno bi morala biti zato pravna podlaga predlaganega sklepa člen 37 PEU in člen 212(1) PDEU v povezavi s členom 218(9) PDEU. 
            
            
               2017/0279 (NLE)
            
            
               Skupni predlog
            
            
               SKLEP SVETA
            
            
               o stališču, ki se zavzame v imenu Unije v skupnem ministrskem odboru in skupnem odboru za sodelovanje, ustanovljenima na podlagi Sporazuma o strateškem partnerstvu med Evropsko unijo in njenimi državami članicami na eni strani ter Kanado na drugi strani, v povezavi s sprejetjem poslovnika skupnega ministrskega odbora, mandata skupnega odbora za sodelovanje in mandatov pododborov, ki jih ustanovi skupni odbor za sodelovanje 
            
            
               SVET EVROPSKE UNIJE JE –
            
            
               ob upoštevanju Pogodbe o Evropski uniji in zlasti člena 37 Pogodbe,
            
            
               ob upoštevanju Pogodbe o delovanju Evropske unije in zlasti člena 212(1) v povezavi s členom 218(9) Pogodbe,
            
            
               ob upoštevanju predloga Evropske komisije in visokega predstavnika Unije za zunanje zadeve in varnostno politiko, 
            
            
               ob upoštevanju naslednjega:
            
         
         
            
               (1)
                     Sporazum o strateškem partnerstvu med Evropsko unijo in njenimi državami članicami na eni strani ter Kanado na drugi strani (v nadaljnjem besedilu: Sporazum) je bil podpisan 30. oktobra 2016 v Bruslju in se začasno uporablja od 1. aprila 2017. 
            
            
               (2)
                     Člen 27(2) in (3) Sporazuma določa skupni ministrski odbor in skupni odbor za sodelovanje, da se olajša izvajanje Sporazuma.
            
            
               (3) 
                     Člen 27(2)(b)(iv) Sporazuma določa, da mora skupni ministrski odbor sprejeti svoj poslovnik, člen 27(3)(c) Sporazuma pa določa, da se mora skupni odbor za sodelovanje dogovoriti o svojem mandatu. Člen 27(3)(b)(viii) določa, da mora skupni odbor za sodelovanje ustanoviti pododbore, ki mu pomagajo pri opravljanju njegovih dolžnosti.
            
            
               (4)
                     Člen 27(2)(b)(ii) Sporazuma določa, da skupnemu ministrskemu odboru sopredsedujeta minister za zunanje zadeve Kanade ter visoki predstavnik Unije za zunanje zadeve in varnostno politiko. Člen 27(3)(c) določa, da skupnemu odboru za sodelovanje sopredsedujeta en visoki uradnik iz Kanade in en visoki uradnik iz Unije.
            
            
               (5) 
                     Da se zagotovi učinkovito izvajanje Sporazuma, bi bilo treba sprejeti poslovnik skupnega ministrskega odbora ter mandate skupnega odbora za sodelovanje in njegovih pododborov.
            
            
               (6) 
                     Stališče Unije v skupnem ministrskem odboru in skupnem odboru za sodelovanje bi zato moralo temeljiti na priloženih osnutkih besedil poslovnika skupnega ministrskega odbora ter mandatov skupnega odbora za sodelovanje in njegovih pododborov – 
            
            
            
               SPREJEL NASLEDNJI SKLEP:
            
            
               Člen 1
            
            
               (1)
                     Stališče, ki se zavzame v imenu Unije v skupnem ministrskem odboru EU-Kanada, temelji na besedilu poslovnika skupnega ministrskega odbora, ki je priloženo temu sklepu.
            
            
               (2)
                     Stališče, ki se zavzame v imenu Unije v skupnem odboru za sodelovanje EU-Kanada, temelji na besedilu mandata skupnega odbora za sodelovanje in besedilih mandatov pododborov, ki so priložena temu sklepu. 
            
            
               Člen 2
            
            
               Ta sklep je naslovljen na Komisijo in visokega predstavnika Unije za zunanje zadeve in varnostno politiko.
            
            
               V Bruslju,
            
            
                  Za Svet
            
            
                  Predsednik
            
         
         
            
                  
                     (1)
                  Sodba z dne 7. oktobra 2014, Nemčija proti Svetu (OIV), C-399/12, ECLI:EU:C:2014:2258, točke 61–64. 
               
            
      
    ---documentbreak--- 
      
         
               EVROPSKA KOMISIJA
            Bruselj, 31.10.2017
            JOIN(2017) 40 final
            PRILOGE
            k 
            skupnemu predlogu za sklep Sveta 
            o stališču, ki se zavzame v imenu Unije v skupnem ministrskem odboru in skupnem odboru za sodelovanje, ustanovljenima na podlagi Sporazuma o strateškem partnerstvu med Evropsko unijo in njenimi državami članicami na eni strani ter Kanado na drugi strani, v povezavi s sprejetjem poslovnika skupnega ministrskega odbora, mandata skupnega odbora za sodelovanje in mandatov pododborov, ki jih ustanovi skupni odbor za sodelovanje 
            
               
         
         
            
               PRILOGA 1
            
            
            
               Poslovnik skupnega ministrskega odbora
            
            
            
               SKUPNI MINISTRSKI ODBOR EU-KANADA JE – 
            
            
               ob upoštevanju Sporazuma o strateškem partnerstvu med Evropsko unijo in njenimi državami članicami na eni strani ter Kanado na drugi strani (v nadaljnjem besedilu: Sporazum) in zlasti člena 27 Sporazuma, 
            
            
               ob upoštevanju naslednjega:
            
            
               (1)V skladu s členom 30(2) Sporazuma se Sporazum začasno uporablja od 1. aprila 2017.
            
            
               (2)Na podlagi člena 27(2)(b)(iv) Sporazuma mora skupni ministrski odbor sprejeti svoj poslovnik –
            
            
               SKLENIL: 
            
            
               Sprejme se poslovnik skupnega ministrskega odbora, kot je določen v Prilogi.
            
            
               Podpisan v …, xxxx. 
            
            
                     
                  
                  
                     
                        Za skupni ministrski odbor EU-Kanada
                     
                     
                        Sopredsednika
                     
                  
               
               PRILOGA 
            
            
               Poslovnik skupnega ministrskega odbora 
            
            
               Naloge 
            
            
               1. Skupni ministrski odbor opravlja naslednje naloge: 
            
            
               (a)preuči stanje odnosov na podlagi letnega poročila, ki ga predloži skupni odbor za sodelovanje;  
            
            
               (b)pripravi priporočila v zvezi z delom skupnega odbora za sodelovanje, vključno z novimi področji za prihodnje sodelovanje; 
            
         
         
            
               (c)sprejema sklepe z odobritvijo obeh pogodbenic Sporazuma;
            
            
               (d)pripravi priporočila o kakršnih koli sporih, ki izhajajo iz izvajanja tega sporazuma, v skladu s členom 28 Sporazuma. 
            
            
            
               Predsednik, sestava in udeleženci
            
            
               1. Skupnemu ministrskemu odboru sopredsedujeta minister za zunanje zadeve Kanade ter visoki predstavnik Unije za zunanje zadeve in varnostno politiko.
            
            
               2. Vsaka pogodbenica Sporazuma obvesti sekretariat o sestavi svoje delegacije pred vsako sejo skupnega ministrskega odbora.
            
            
               3. Sopredsednika lahko na sejo povabita strokovnjake ali predstavnike drugih organov, da na seji delujejo kot opazovalci ali da zagotovijo informacije o določeni zadevi.
            
            
            
               Seje
            
            
               1. Skupni ministrski odbor se sestaja letno ali, če okoliščine tako zahtevajo, po medsebojnem dogovoru. Seje skupnega ministrskega odbora potekajo izmenično v Evropski uniji in Kanadi ali na kateri koli drugi lokaciji, ki jo skupaj odobrita sopredsednika, na datum, določen s skupno odobritvijo. 
            
            
               2. Seje skupnega ministrskega odbora potekajo za zaprtimi vrati, razen če sopredsednika v dogovoru s pogodbenicama Sporazuma odločita, da je seja javna. 
            
            
            
               Sekretariat
            
            
               1. Predstavnik Evropske službe za zunanje delovanje in predstavnik ministrstva Kanade za zunanje zadeve, trgovino in razvoj delujeta skupaj kot sekretarja skupnega ministrskega odbora. Vsa sporočila za sopredsednika in njuna sporočila se posredujejo sekretarjema. 
            
            
               2. Sekretariat bo v obdobju pred sejami skupnega ministrskega odbora zagotavljal redne stike, tudi prek videokonferenc, da se preučijo tematski dialogi, ki so morebiti potekali pred sklicem seje skupnega ministrskega odbora. Vsebina teh izmenjav se vključi v dnevni red seje skupnega ministrskega odbora.
            
            
            
               Dnevni redi sej
            
            
               1. Sekretariat pogodbenice gostiteljice Sporazuma pripravi začasni dnevni red za vsako sejo. Začasni dnevni red se skupaj z ustreznimi dokumenti pošlje pogodbenicama Sporazuma vsaj 15 delovnih dni pred začetkom seje, razen če okoliščine tega ne dopuščajo. 
            
            
               2. Dnevni red odobrita sopredsednika, na začetku vsake seje pa ga sprejme skupni ministrski odbor. O uvrstitvi točk, ki niso na začasnem dnevnem redu, na dnevni red odločata sopredsednika.
            
            
               Skupna ministrska izjava
            
         
         
            
               1. Pogodbenici odobrita izjavo skupnega ministrskega odbora ob koncu vsake seje. Ta se objavi in lahko vključuje kakršna koli priporočila, ki jih odobrita pogodbenici Sporazuma. 
            
            
               Sklepi in priporočila 
            
            
               1. Skupni ministrski odbor lahko sprejema sklepe ali pripravlja priporočila, da bi dosegel cilje iz Sporazuma.
            
            
               2. Sklepi in priporočila skupnega ministrskega odbora se sprejmejo s skupno odobritvijo pogodbenic Sporazuma in se na strani EU sporočijo, kot je primerno, generalnemu sekretariatu Evropske komisije, Evropski službi za zunanje delovanje, stalnim predstavništvom držav članic pri Evropski uniji in generalnemu sekretariatu Sveta EU, na strani Kanade pa ustreznim kanadskim organom. 
            
            
               3. Sklepi se sprejmejo, ko bosta pogodbenici Sporazuma zaključili svoje notranje postopke v skladu s svojimi zakoni in predpisi.
            
            
               4. Sklepi in priporočila skupnega ministrskega odbora se predložijo v dveh verodostojnih izvodih, ki ju podpišeta sopredsednika. 
            
            
               5. V nujnih primerih se sklepi in priporočila lahko sprejmejo zunaj uradne seje skupnega ministrskega odbora po pisnem postopku.  Take sklepe in priporočila je treba sporočiti pogodbenicama Sporazuma.
            
            
               Stroški
            
            
               1. Vsaka pogodbenica Sporazuma krije svoje stroške v zvezi z osebjem, potovanjem in bivanjem ter poštnimi in telekomunikacijskimi storitvami, nastale zaradi udeležbe na sejah skupnega ministrskega odbora. 
            
            
               2. Vsaka pogodbenica Sporazuma krije svoje stroške v zvezi s tolmačenjem na sejah in prevajanjem.
            
            
               3. Pogodbenica gostiteljica Sporazuma krije stroške organizacije sej in razmnoževanja dokumentov. 
            
            
               Zaupnost 
            
            
               Kadar pogodbenica Sporazuma skupnemu ministrskemu odboru predloži informacije, ki so označene kot zaupne, druga pogodbenica navedene informacije obravnava kot take.
            
            
            
               PRILOGA 2
            
            
               Mandat skupnega odbora za sodelovanje
            
            
            
               SKUPNI ODBOR ZA SODELOVANJE EU-KANADA JE – 
            
            
               ob upoštevanju Sporazuma o strateškem partnerstvu med Evropsko unijo in njenimi državami članicami na eni strani ter Kanado na drugi strani (v nadaljnjem besedilu: Sporazum) in zlasti člena 27 Sporazuma, 
            
            
               ob upoštevanju naslednjega:
            
         
         
            
               (1)V skladu s členom 30(2) Sporazuma se Sporazum začasno uporablja od 1. aprila 2017.
            
            
               (2)Na podlagi člena 27(3)(c) Sporazuma skupni odbor za sodelovanje sprejme svoj mandat – 
            
            
            
               ODOBRIL NASLEDNJE: 
            
            
               Sprejme se mandat skupnega odbora za sodelovanje, kot je določen v Prilogi.
            
            
               Podpisan v …, xxxx. 
            
            
            
                     
                  
                  
                     
                        Za skupni odbor za sodelovanje EU-Kanada
                     
                     
                     
                     
                        Sopredsednika
                     
                  
               
               PRILOGA 
            
            
               Mandat skupnega odbora za sodelovanje 
            
            
               Naloge 
            
            
               Skupni odbor za sodelovanje opravlja naslednje naloge:
            
            
               (a)daje priporočila za prednostne naloge glede sodelovanja med pogodbenicama Sporazuma;
            
            
               (b)spremlja razvoj strateških odnosov med pogodbenicama Sporazuma;
            
            
               (c)izmenjuje mnenja in daje predloge o vprašanjih skupnega interesa;
            
            
               (d)daje priporočila za doseganje večje učinkovitosti, uspešnosti in sinergij pri sodelovanju med pogodbenicama Sporazuma;
            
            
               (e)zagotavlja pravilno izvajanje tega sporazuma;
            
            
               (f)predloži letno poročilo o stanju odnosov skupnemu ministrskemu odboru, ki ga pogodbenici Sporazuma objavita;
            
            
               (g)ustrezno obravnava kakršno koli zadevo iz tega sporazuma, na katero se sklicujeta pogodbenici tega Sporazuma;
            
            
               (h)ustanovi pododbore, ki mu pomagajo pri opravljanju njegovih dolžnosti. Vendar ti pododbori ne bi smeli podvajati organov, ki so že bili ustanovljeni na podlagi drugih sporazumov med pogodbenicama Sporazuma;
            
         
         
            
               (i)prouči primere, v katerih posamezna pogodbenica Sporazuma meni, da so postopki odločanja na področjih sodelovanja, ki niso urejeni s posebnim sporazumom, negativno vplivali na njene interese ali bi lahko negativno vplivali nanje.
            
            
            
               Sestava, predsednik in udeleženci
            
            
               1. Skupni odbor za sodelovanje sestavljajo predstavniki obeh pogodbenic.
            
            
               2. Skupnemu odboru za sodelovanje predseduje en visoki uradnik Evropske službe za zunanje delovanje in en visoki uradnik ministrstva Kanade za zunanje zadeve, trgovino in razvoj.
            
            
               3. Vsaka pogodbenica Sporazuma obvesti sopredsednika o sestavi svoje delegacije pred vsako sejo skupnega odbora za sodelovanje.
            
            
               4. Sopredsednika lahko na sejo povabita strokovnjake ali predstavnike drugih organov, da na seji delujejo kot opazovalci ali da zagotovijo informacije o določeni zadevi.
            
            
            
               Seje
            
            
               1. Skupni odbor za sodelovanje se sestaja letno ali v skladu s skupnim dogovorom. Seje skupnega odbora za sodelovanje skličeta sopredsednika. Seje potekajo izmenično v Evropski uniji in Kanadi na datum, določen s skupno odobritvijo. Izredne seje skupnega odbora za sodelovanje se lahko skličejo na zahtevo katere koli pogodbenice Sporazuma. 
            
            
               2. Če to odobrita sopredsednika, lahko te izredne seje skupnega odbora za sodelovanje izjemoma potekajo prek videokonference ali telekonference.
            
            
                3. Seje skupnega odbora za sodelovanje potekajo za zaprtimi vrati, razen če sopredsednika v dogovoru s pogodbenicama Sporazuma odločita, da je seja javna. 
            
            
            
               Sekretariat
            
            
               Predstavnik Evropske službe za zunanje delovanje in predstavnik ministrstva Kanade za zunanje zadeve, trgovino in razvoj delujeta skupaj kot sekretarja skupnega odbora za sodelovanje. Vsa sporočila za sopredsednika in njuna sporočila se posredujejo sekretarjema. 
            
            
            
               Dnevni redi sej
            
            
               1. Sekretariat pogodbenice gostiteljice Sporazuma pripravi začasni dnevni red za vsako sejo po posvetovanju z drugim sekretariatom. Začasni dnevni red se skupaj z ustreznimi dokumenti pošlje pogodbenicama Sporazuma vsaj 15 delovnih dni pred začetkom seje. Sopredsednika lahko, po potrebi z odobritvijo pogodbenic, določita drugačen časovni rok za posamezno sejo. 
            
            
               2. Katera koli od pogodbenic Sporazuma lahko od sekretariata zahteva, naj na dnevni red uvrsti določeno točko. Začasni dnevni red vključuje vse točke, v zvezi s katerimi je sekretariat prejel tako zahtevo najpozneje 21 delovnih dni pred datumom seje.
            
            
               3. Dnevni red odobrita sopredsednika, na začetku vsake seje pa ga sprejme skupni odbor za sodelovanje. O uvrstitvi točk, ki niso na začasnem dnevnem redu, na dnevni red odločata sopredsednika.
            
         
         
            
               4. Pogodbenici Sporazuma v obdobju pred sejami skupnega odbora za sodelovanje zagotavljata redne stike, tudi prek videokonferenc, da se preučijo tematski in geografski dialogi, ki so morebiti potekali pred sklicem seje. Vsebina teh izmenjav se vključi v dnevni red seje skupnega odbora za sodelovanje.
            
            
               Zapisnik
            
            
               1. Sopredsednika na vsaki seji povzameta sklepe, ki jih je sprejel skupni odbor za sodelovanje. Sekretarja na podlagi teh sklepov odobrita osnutek zapisnika. Prvi osnutek zapisnika predlaga sekretar gostitelj v 15 delovnih dneh od datuma seje. 
            
            
               2. Pogodbenici odobrita osnutek v 30 delovnih dneh po datumu seje ali pred datumom, ki ga pogodbenici odobrita. Ko pogodbenici odobrita osnutek zapisnika, sopredsednika ročno ali elektronsko podpišeta dva izvoda izvirnika. 
            
            
            
               Priporočila 
            
            
               1. Priporočila skupnega odbora za sodelovanje se sprejmejo s skupno odobritvijo pogodbenic Sporazuma in se vključijo v skupni zapisnik. Zapisnik se na strani EU sporoči, kot je primerno, generalnemu sekretariatu Evropske komisije, Evropski službi za zunanje delovanje, generalnemu sekretariatu Sveta EU in stalnim predstavništvom držav članic pri Evropski uniji, na strani Kanade pa ustreznim kanadskim organom.
            
            
               2. Skupni odbor za sodelovanje pripravi povezana priporočila o kakršnih koli sporih, ki izhajajo iz izvajanja tega sporazuma. Taka priporočila se pripravijo v skladu s členom 28 Sporazuma.
            
            
               Letno poročilo skupnemu ministrskemu odboru
            
            
               1. Sekretariat zagotavlja, da se letno poročilo o stanju odnosov pripravi in posreduje pogodbenicama Sporazuma vsaj 15 delovnih dni pred sejo skupnega odbora za sodelovanje.
            
            
               2.  Skupni odbor za sodelovanje odobri letno poročilo, ki se predloži skupnemu ministrskemu odboru. Poročilo se nato objavi. 
            
            
               Stroški
            
            
               1. Vsaka pogodbenica Sporazuma krije svoje stroške v zvezi z osebjem, potovanjem in bivanjem ter poštnimi in telekomunikacijskimi storitvami, nastale zaradi udeležbe na sejah skupnega odbora za sodelovanje. 
            
            
               2. Vsaka pogodbenica Sporazuma krije svoje stroške v zvezi s tolmačenjem na sejah in prevajanjem.
            
            
               3. Pogodbenica gostiteljica Sporazuma krije stroške, povezane z organizacijo sej in razmnoževanjem dokumentov. 
            
            
               Ustanovitev pododborov
            
            
               1. Skupni odbor za sodelovanje lahko ustanovi pododbore, ki mu pomagajo pri opravljanju njegovih dolžnosti. Pododbori poročajo skupnemu odboru za sodelovanje po vseh svojih sejah in ne podvajajo organov, ki so že bili ustanovljeni na podlagi drugih sporazumov med pogodbenicama Sporazuma.   
            
            
               2. Skupni odbor za sodelovanje lahko razpusti katerega koli od obstoječih pododborov, opredeli ali spremeni njihov mandat ali ustanovi nadaljnje pododbore. 
            
            
               Zaupnost 
            
            
               Kadar pogodbenica Sporazuma skupnemu odboru za sodelovanje predloži informacije, ki so označene kot zaupne, druga pogodbenica navedene informacije obravnava kot take.
            
         
         
            
               PRILOGA 3
            
            
               SKUPNI ODBOR ZA SODELOVANJE EU-KANADA
            
            
            
               Pododbori in njihov mandat
            
            
               SKUPNI ODBOR ZA SODELOVANJE EU-KANADA JE –
            
            
               ob upoštevanju Sporazuma o strateškem partnerstvu med Evropsko unijo in njenimi državami članicami na eni strani ter Kanado na drugi strani (v nadaljnjem besedilu: Sporazum) ter zlasti člena 27(3)(b)(viii) in člena 28(2) Sporazuma ter mandata skupnega odbora za sodelovanje,
            
            
               ob upoštevanju naslednjega:
            
            
               (1)Za omogočanje razprav na strokovni ravni o ključnih področjih, ki spadajo na področje uporabe Sporazuma, lahko skupni odbor za sodelovanje ustanovi pododbore –
            
            
            
               ODOBRIL NASLEDNJE:
            
            
            
               Mandat vseh prihodnjih pododborov je v skladu z določbami iz Priloge. 
            
            
               Podpisan v ,
            
            
            
               Za skupni odbor za sodelovanje EU-Kanada
            
            
            
               Sopredsednika
               
            
               PRILOGA  
            
            
               Mandat pododborov skupnega odbora za sodelovanje, ustanovljenega v okviru sporazuma o strateškem partnerstvu 
            
            
               Naloge
            
         
         
            
               1. Pododbori skupnega odbora za sodelovanje (v nadaljnjem besedilu: pododbori) lahko razpravljajo o izvajanju Sporazuma na področjih, ki jih pokrivajo. Razpravljajo lahko tudi o zadevah ali posebnih projektih, povezanih z ustreznim področjem dvostranskega sodelovanja, vključno z razlago Sporazuma. 
            
            
               2. Pododbori delujejo pod vodstvom skupnega odbora za sodelovanje. Poročajo sopredsednikoma skupnega odbora za sodelovanje ter jima posredujejo zapisnike in sklepe v 20 delovnih dneh po vsaki seji.
            
            
               Sestava in udeleženci
            
            
               1. Pododbore sestavljajo predstavniki obeh pogodbenic Sporazuma.
            
            
               2. Pododbori lahko na svoje seje povabijo strokovnjake in se posvetujejo z njimi glede določenih točk dnevnega reda.
            
            
               3. Pododborom sopredsedujeta pogodbenici Sporazuma.
            
            
            
               Sekretariat
            
            
               Vsak pododbor odloča o tem, kako se dodelijo doložnosti sekretariatu, da se zagotovi pravočasna predložitev poročil skupnemu odboru za sodelovanje.
            
            
            
               Seje
            
            
               1. Pododbori se sestanejo, kadar to zahtevajo okoliščine, in sicer na podlagi pisne zahteve katere koli od pogodbenic Sporazuma. Vsaka seja poteka v kraju in ob času, o katerih se skupaj dogovorita pogodbenici Sporazuma. Seje lahko potekajo tudi v obliki videokonference.
            
            
               2. Seje pododborov potekajo za zaprtimi vrati, razen če sopredsednika v dogovoru s pogodbenicama Sporazuma odločita, da je seja javna. 
            
            
            
               Dnevni redi sej
            
            
               Pogodbenici Sporazuma skupaj odobrita dnevni red sej pododbora. 
            
            
            
               Zapisnik
            
            
               Pogodbenici Sporazuma skupaj pripravita osnutek zapisnika vsake seje pododbora.